b'\n_START_ARTICLE_\nPort Louis\n_START_SECTION_\nZgodovina\n_START_PARAGRAPH_\nPrvi so obmo\xc4\x8dje, kjer zdaj stoji Port Louis, naselili nizozemski pomor\xc5\xa1\xc4\x8daki in mu dali ime Noordt Wester Haven. V sedanji obliki so mesto leta 1736 ustanovili Francozi kot oskrbovalno postojanko za ladje na poti v Azijo in ga poimenovali po takratnem kralju Ludviku XV. Kasneje je bilo tudi to\xc4\x8dka za izvoz sladkorja, ki so ga na planta\xc5\xbeah sladkornega trsa pridelovali su\xc5\xbenji z Madagaskarja. Kot strate\xc5\xa1ko to\xc4\x8dko za nadzor nad Indijskim oceanom so ga med napoleonskimi vojnami zavzeli Britanci. Po ukinitvi su\xc5\xbeenjstva so sem naselili najemni\xc5\xa1ke delavce iz Indije za delo na planta\xc5\xbeah._NEWLINE_Konec 18. in vse 19. stoletje je mesto prizadela vrsta viharjev, po\xc5\xbearov in epidemij. Pomen pristani\xc5\xa1\xc4\x8da se je bistveno zmanj\xc5\xa1al po odprtju Sue\xc5\xa1kega prekopa leta 1869, ko je trgovska pot med Evropo in Azijo zaob\xc5\xa1la Mauritius. Glavno mesto Mauritiusa je od osamosvojitve Mauritiusa izpod Zdru\xc5\xbeenega kraljestva leta 1968. Znova je imel nekdanjo vlogo med letoma 1967 in 1975, ko je bil zaradi konfliktov na Bli\xc5\xbenjem vzhodu Sue\xc5\xa1ki prekop zaprt. Takrat je bila izvedena ve\xc4\x8dja modernizacija pristani\xc5\xa1ke infrastrukture. V 1990. letih je bil posodobljen \xc5\xa1e obalni predel, z vrsto turisti\xc4\x8dnih objektov.'